రీబాక్
రీబాక్ ఇంటర్నేషనల్ లిమిటెడ్ అనేది జర్మనీ క్రీడా వస్తువుల తయారీ దిగ్గజం అడిడాస్ యొక్క అనుబంధ సంస్థ. ఇది క్రీడా సంబంధ కాలిజోళ్లు, దుస్తులు మరియు ఇతర వస్తువులను ఉత్పత్తి చేస్తోంది. దక్షిణాఫ్రికా శ్వేతవర్ణ ప్రజలు ఉపయోగించే ర్హీబాక్ అనే ఉచ్ఛారణ నుంచి ఈ పేరు ఉద్భవించింది. ర్హీబాక్ అనేది ఒక రకమైన ఆఫ్రికా జింక లేదా దుప్పి. 1890లో ఇంగ్లాండ్‌లోని బోల్టన్‌ పట్టణానికి 6 మైళ్ల దూరంలో ఉన్న కుగ్రామం హోల్‌కోంబ్ బ్రూక్‌లో సాధారణ రన్నింగ్ కాలిజోళ్లను రూపొందించే జోసెఫ్ విలియం ఫోస్టర్‌కు శంకువు తరహాలో రన్నింగ్ కాలిజోళ్లను తయారు చేయాలనే వినూత్న ఆలోచన తట్టింది. అతని ఆలోచనలు సత్ఫలితాలివ్వడంతో అతను తన కుమారులతో జతకట్టి, J.W. ఫోస్టర్ అండ్ సన్స్ పేరుతో 1895లో సొంతంగా ఒక కాలిజోళ్ల తయారీ కంపెనీని ప్రారంభించాడు.
1924 నాటి కల్లా ఫోస్టర్ అండ్ సన్స్ అత్యుత్తమ కాలిజోళ్ల తయారీ కంపెనీగా గుర్తింపు పొందింది. తద్వారా 1924 సమ్మర్ ఒలింపిక్స్‌లో ఇంగ్లాండ్ తరఫున ప్రాతినిధ్యం వహించే క్రీడాకారులకు రన్నింగ్ కాలిజోళ్లను తయారు చేసే అవకాశాన్ని దక్కించుకుంది. ఫోస్టర్ కాలిజోళ్లను వాడిన పరుగువీరుల్లో హరోల్డ్ అబ్రహమ్స్ మరియు ఎరిక్ లిడెల్ ఉన్నారు. వీరిద్దరూ ఆస్కార్ అవార్డును గెలుచుకున్న ఛారియట్స్ ఆఫ్ ఫైర్ చిత్రంలో నటించారు.
అత్యుత్తమ నాణ్యతతో కాలిజోళ్ల తయారీని చేపట్టాలన్న విషయాన్ని ఫోస్టర్ నుంచి అందిపుచ్చుకున్న అతని మనవళ్లు జో మరియు జెఫ్ ఫోస్టర్‌లు మెర్క్యురీ స్పోర్ట్స్‌ను ఆవిష్కరించారు. 1960లో జో మరియు జెఫ్ ఫోస్టర్ ఇంగ్లాండ్‌లోని తమ కంపెనీ పేరును రీబాక్‌ గా మార్చారు. చిన్నతనంలో ఒక పరుగు పందెంలో నెగ్గిన జో ఫోస్టర్ నిఘంటువులోని పేరు ఆధారంగా తమ కంపెనీకి అలా నామకరణం చేశాడు. సదరు నిఘంటువు దక్షిణాఫ్రికా ముద్రణకు చెందినది కావడంతో పేరును ఆ విధంగా ఎంపిక చేయడం జరిగింది.
1979లో అమెరికా సంయుక్తరాష్ట్రాలకు సంబంధించిన శిబిరాలకు సరంజామాను పంపిణీ చేసే పాల్ B. ఫైర్‌మన్ 
ఒక అంతర్జాతీయ వాణిజ్య ప్రదర్శనలో జత రీబాక్ కాలిజోళ్లను చూశాడు. వాటిని ఉత్తర అమెరికాలో విక్రయించడానికి చర్చలు జరిపాడు. ఇతర పోటీదారులైన నైక్, అడిడాస్ మరియు పూమా కంపెనీల కంటే అవి ఎక్కువ ధర కలిగినప్పటికీ, అక్కడ అవి అధికంగా అమ్ముడయ్యాయి.
1982లో ఫ్రీస్టైల్ క్రీడా సంబంధ కాలిజోడు విడుదలతో రీబాక్ పేరు మరింత ఇనుమడించింది. ఏరోబిక్స్‌కు ఆదరణ పెరగడం ద్వారా, మహిళల కోసం తయారు చేసిన దానికి మరింత ప్రాచుర్యం లభించింది. ప్రీస్టైల్ క్రీడా సంబంధ కాలిజోడుగా మాత్రమే కాక సాధారణ కాలిజోడుగా కూడా ఆదరణ పొందింది. ఫలితంగా 1980 దశకాల్లో హై-టాప్ రకాల (పై భాగంలో రెండు వెల్క్రో (నైలాన్ వస్త్రం) పట్టీలు సహా) ఫ్యాషన్ దృశ్యానికి మరియు తెలుపు, నలుపు, ఎరుపు, పసుపు మరియు నీలం సహా రంగులకు ఫ్రీస్టైల్ ఒక ఐకాన్‌గా అవతరించింది. క్రీడా సంబరాల్లో చీర్‌లీడర్లకు, ఏరోబిక్ నృత్యానికి, జిమ్ మరియు వినియోగదారుల్లో విపరీతమైన ఆదరణ పొందడంతో ఫ్రీస్టైల్‌ ఉత్పత్తిని రీబాక్ కొనసాగించింది.
ఫ్రీస్టైల్ విజయం నేపథ్యంలో రీబాక్ పురుషులకు ఎక్స్-ఓ-ఫిట్ పేరుతో ఒక క్రీడా సంబంధ కాలిజోడును ఆవిష్కరించింది. ఫ్రీస్టైల్ మాదిరిగానే ఇది కూడా లో-టాప్ మరియు హై-టాప్ అనే రెండు రకాలుగా విడుదలయింది. అయితే మూసివేయడానికి వీలుగా రెండు వెల్క్రో పట్టీలను కలిగిన ఫ్రీస్టైల్ హై-టాప్ మాదిరిగా కాక ఎక్స్-ఓ-ఫిట్‌ ఒక్క పట్టీ మాత్రమే కలిగి ఉంది. దీని ఒకానొక ప్రప్రథమ రూపకర్తల్లో వ్యవస్థాపకుడి తనయుడు డేవిడ్ ఫోస్టర్ ఒకడు.
రీబాక్ గతంలో స్వేద కర్మాగారాల ద్వారా అవుట్‌సోర్సింగ్ కార్యకలాపాలు నిర్వహించేది. అయితే ఇప్పుడు మానవ హక్కులకు కట్టుబడి ఉన్నానని ఉద్ఘాటిస్తోంది. ఏప్రిల్, 2004లో రీబాక్ కాలిజోళ్ల విభాగం ఫెయిర్ లేబర్ అసోసియేషన్ చేత గుర్తింపు పొందిన తొలి కంపెనీగా అవతరించింది. అంతేకాక 2004లో వస్త్ర పరిశ్రమలో పనిచేసే కార్మికుల స్థితిగతుల పురోభివృద్ధి కోసం పనిచేసే లాభాపేక్షరహిత సంస్థ ఫెయిర్ ఫ్యాక్టరీస్ క్లియరింగ్‌హౌస్ వ్యవస్థాపక సభ్య కంపెనీగా కూడా రీబాక్ అవతరించింది.
మే, 2007 నాటికి రీబాక్ వెబ్‍‌సైటు ప్రకారం పంపిణీదారు సమాచారం:
"కాలిజోడు 
రీబాక్‌కు 14 దేశాల్లో కాలిజోళ్ల తయారీ ఫ్యాక్టరీలున్నాయి. రీబాక్ కాలిజోళ్లను తయారు చేస్తున్న ఫ్యాక్టరీలు ఎక్కువగా ఆసియాలోనే ఉన్నాయి. వాటిలో ప్రాథమికంగా చైనా (మొత్తం కాలిజోళ్ల ఉత్పత్తిలో 51%), ఇండోనేషియా (21%), వియత్నా (17%) మరియు థాయ్‌లాండ్ (7%). 75,000 మంది కార్మికులతో 11 ఫ్యాక్టరీలు 88% రీబాక్ కాలిజోళ్లను తయారు చేస్తున్నాయి.
"దుస్తులు 
రీబాక్ కంపెనీకి 45 దేశాల్లో ఫ్యాక్టరీలున్నాయి. పంపిణీదారుల నుంచి ఉత్పత్తులను కొనుగోలు చేసే ప్రక్రియ ప్రాంతం వారీగా నిర్వహించబడుతుంది. అమెరికా సంయుక్త రాష్ట్రాల్లో ఎక్కువగా విక్రయించబడుతున్న దుస్తుల్లో ఎక్కువగా (52%) ఆసియాలో ఉత్పత్తవుతున్నవే. మిగిలింది కరీబియన్, ఉత్తర అమెరికా, ఆఫ్రికా మరియు మధ్య ప్రాశ్చ దేశాల నుంచి వస్తోంది. ఐరోపాలో విక్రయించబడుతున్న దుస్తులు ఆసియా మరియు ఐరోపా నుంచి సమకూరుతున్నవేనని ఆనవాలుగా తెలుస్తోంది. ఇక ఆసియా పసిఫిక్ ప్రాంతంలో అమ్ముడవుతున్న దుస్తులు ఆసియా ప్రాంతానికి చెందిన తయారీదారులు ఉత్పత్తి చేస్తున్నవిగా చెప్పబడుతోంది.
రీబాక్ వాణిజ్య ప్రచారాలు
2002 నుంచి నేషనల్ ఫుట్‌బాల్ లీగ్ (NFL) ("NFL ఎక్విప్‌మెంట్‌‌"గా ముద్రించబడింది), 2004 నుంచి కెనడియన్ ఫుట్‌బాల్ లీగ్ (CFL) జట్ల ప్రామాణిక మరియు ప్రతిరూప యూనిఫాం జెర్సీలు మరియు సైడ్‌లైన్ దుస్తుల తయారీ మరియు మార్కెటింగ్‌కు సంబంధించిన ప్రత్యేక హక్కులను రీబాక్ కంపెనీ దక్కించుకుంది. అంతేకాక NFL మరియు మేజర్ లీగ్ బేస్‌బాల్ (MLB)కు కూడా ఈ కంపెనీ అధికారిక కాలిజోళ్ల పంపిణీదారు.
2008–09 సీజన్‌లో మెక్సికో క్లబ్ చివాస్ గ్వాడలజరా; బ్రెజిల్ క్లబ్‌లు క్రూజీరో, ఇంటర్నేసనల్ మరియు సెయింట్ పాల్ FCలతో రీబాక్ స్పాన్సర్‌షిప్‌లను కూడా కలిగి ఉంది.
అంతేకాక 2004లో నేషనల్ హాకీ లీగ్ (NHL) అధికారిక పోషక సంస్థ CCMను కైవసం చేసుకున్న రీబాక్ ప్రస్తుతం CCM మరియు రీబాక్ బ్రాండ్లతో ఐస్ హాకీ ఎక్విప్‌మెంట్‌ను రూపొందిస్తోంది. వాణిజ్య ప్రకటనల ప్రచారానికి ప్రముఖ యువ తారలు సిడ్నీ క్రాస్బీ (రీబాక్) మరియు అలెగ్జాండర్ ఓపెచ్‌కిన్ (CCM)లతో ఒప్పందాలు చేసుకుంది. ఇటీవల కాలంలో NHL ప్రామాణిక మరియు ప్రతిరూప జెర్సీలపై CCM పేరును రీబాక్ తొలగించింది. 2005 నుంచి రీబాక్ లోగో మాత్రమే వాడబడుతోంది.
బోల్టన్ వాండరర్స్ అనే ఒక ప్రముఖ ఫుట్‌బాల్ (సాకర్) క్లబ్‌తో సుదీర్ఘ స్పాన్సర్‌షిప్ ఒప్పందం ద్వారా రీబాక్ కంపెనీ ఇంగ్లాండ్‌లోని తమ ఆరంభ సంస్థలతో సంబంధాలను కొనసాగిస్తోంది. 1990 దశకాల అంతిమంలో జట్టు బదిలీయైన సరికొత్త క్రీడా మైదానానికి రీబాక్ స్టేడియంగా నామకరణం చేయబడింది. అడిడాస్ కొనుగోలు చేసేంత వరకు వివిధ ఇతర ఇంగ్లీష్ క్లబ్‌లు రీబాక్ స్పాన్సర్‌షిప్‌ను కలిగి ఉండేవి. ఆ తర్వాత పలు క్లబ్‌లు ప్రధాన బ్రాండ్ (ఫుట్‌బాల్‌లో సుదీర్ఘ చరిత్రను కలిగి ఉంది)కి మారడం గానీ లేదా మరో కంపెనీతో పూర్తిగా కలిసిపోవడం గానీ జరిగింది.
2008లో సిక్స్ నేషన్స్ ఛాంపియన్‌షిప్‌లో గ్రాండ్‌శ్లామ్‌ను నెగ్గిన రగ్బీ యూనియన్‌లోని వేల్స్ నేషనల్ టీమ్ మరియు న్యూజిలాండ్ దేశవాళీ పోటీ ఎయిర్ న్యూజిలాండ్ కప్‌లో పాల్గొన్న తస్మాన్ మాకోస్ జట్టుకు రీబాక్ పోషణ సంస్థగా వ్యవహరించింది.
2006లో FC బార్సిలోనా మరియు ఫ్రాన్స్ స్ట్రయికర్ థియర్రీ హెన్రీ (అప్పట్లో ఆర్సెనల్ తరపున ఆడాడు) ""అయామ్ వాట్ అయామ్"" ప్రచారంలో పాల్గొనడానికి 1 ఆగస్టు 2006న ఒక ఒప్పందం కుదుర్చుకున్నాడు. రియాన్ గిగ్స్ కూడా ""అయామ్ వాట్ అయామ్"" వాణిజ్య ప్రకటనల్లో పాల్గొన్నాడు. అలాగే ఆగస్టు 1న ఆండ్రీ షెవ్‌చెంకో కంపెనీతో వాణిజ్య ప్రకటన ఒప్పందం కుదుర్చుకున్నాడు.
2005లో మొత్తం ఎనిమిది దేశవాళీ జట్ల యొక్క దుస్తుల రూపకల్పన మరియు పంపిణీ అలాగే ఆస్ట్రేలియా A-లీగ్ పోటీ దుస్తులకు సంబంధించి రీబాక్ ఒక ప్రత్యేక ఒప్పందం కుదుర్చుకుంది. ఇది ఒక ఖరీదైన ఒప్పందం కానప్పటికీ, ఫుట్‌బాల్‌కు మరియు ఆ ప్రాంతంలోని లీగ్‌కు నానాటికి పెరుగుతున్న ఆదరణ కారణంగా ఈ భాగస్వామ్యం ద్వారా రీబాక్ డివిడెండ్లను పొందుతోంది. ఆస్ట్రేలియాలో 125,000 జెర్సీలను విక్రయించినట్లు అంచనా. ఒక క్రీడా వస్తువుల తయారీ కంపెనీకి ఒక ఏడాదిలో ఒక్క లీగ్ అమ్మకాల పరంగా ఇదొక రికార్డు.
ఆస్ట్రేలియన్ ఫుట్‌బాల్ లీగ్‌లోని ఫ్రిమేంటిల్ ఫుట్‌బాల్ క్లబ్, మెల్బోర్న్ ఫుట్‌బాల్ క్లబ్, పోర్ట్ అడిలైడ్ ఫుట్‌బాల్ క్లబ్ మరియు రిచ్‌మండ్ ఫుట్‌బాల్ క్లబ్ అనే నాలుగు జట్లకు రీబాక్ పోషక సంస్థగా వ్యవహరించింది. చివరి రెండు క్లబ్‌ల సంబంధం 2007 సీజన్ నుంచి ప్రారంభమైంది. అంతేకాక ప్రస్తుతం TAC కప్లో తలపడుతున్న గోల్డ్ కోస్ట్ ఫుట్‌బాల్ క్లబ్ను కూడా రీబాక్ స్పాన్సర్ చేస్తోంది. అది 2011లో AFLలో ప్రవేశించనుంది. మెల్బోర్న్ స్టార్మ్, మ్యాన్లీ సీ ఈగిల్స్ మరియు గోల్డ్ కోస్ట్ టైటాన్స్ అనే రగ్బీ లీగ్ జట్లకు క్లబ్ యొక్క క్రీడా సామగ్రి మరియు ఇతర వస్తువులను రీబాక్ పంపిణీ చేస్తోంది.
ఇండియన్ ప్రీమియర్ లీగ్ యొక్క రాయల్ చాలెంజర్స్ బెంగళూరు, కోల్‌కతా నైట్‌రైడర్స్,రాజస్తాన్ రాయల్స్, చెన్నయ్ సూపర్ కింగ్స్ మరియు దెక్కన్ చార్జర్స్ జట్లకు 2008లో జరిగిన తొలి ఎడిషన్‌కు రీబాక్ క్రీడా సామగ్రిని అందించింది. అయితే 2009లో నిర్వహించిన రెండో ఎడిషన్‌కు వచ్చేసరికి రీబాక్ స్పాన్సర్‌షిప్ 4 జట్లకు (రాయల్ చాలెంజర్స్ బెంగళూరు, కోల్‌కతా నైట్‌రైడర్స్, చెన్నయ్ సూపర్ కింగ్స్,కింగ్స్ XI పంజాబ్) మాత్రమే పరిమితమైంది.
అంతర్జాతీయ క్రికెట్ మండలికి రీబాక్ అధికారిక స్పాన్సర్ (సమర్పక సంస్థ). ICC అంపైర్లు మరియు రిఫరీల అంతర్జాతీయ ప్యానెల్ యూనిఫామ్‌లను ఈ కంపెనీ తయారు చేస్తుంది. అంతేకాక వికెట్లు వంటి "ICC ఈవెంట్లు"కు వాడే అన్ని క్రీడా వస్తువులను రీబాక్ అందిస్తోంది. 2007లో ICC అధికారిక స్పాన్సర్‌గా రీబాక్ అవతరించింది.
శ్రీలంక జట్టు కెప్టెన్ మహేల జయవర్థనే, శ్రీలంక క్రికెటర్లు సనత్ జయసూర్య, అజంతా మెండిస్, భారత కెప్టెన్లు మహేంద్ర సింగ్ ధోనీ మరియు రాహుల్ ద్రావిడ్, బంగ్లాదేశ్ కెప్టెన్ మహ్మద్ అష్రాఫుల్, బంగ్లాదేశ్ క్రికెటర్లు మహ్మద్ రఫిఖ్ మరియు హబీబుల్ బషర్ వంటి అంతర్జాతీయ క్రికెట్ ఆటగాళ్లు రీబాక్‌కు ప్రచారం చేస్తున్నారు. రీబాక్ కంపెనీ వారికి క్రికెట్ షూలను అందిస్తోంది. ధోనీ విషయానికొస్తే, రీబాక్ బ్రాండ్‌ను ముద్రించిన క్రికెట్ బ్యాట్‌లు అందించబడుతున్నాయి.ఆ జాబితాలో ఇటీవల చేరిన క్రికెటర్లు యువరాజ్ సింగ్ మరియు యూసఫ్ పఠాన్.
ర్యాపర్ జయ్-Z రీబాక్ నుంచి సిగ్నేచర్ షూను అందుకున్న మొట్టమొదటి క్రీడేతరుడు. ""S. కార్టర్ కలెక్షన్ బై Rbk"" 21 నవంబరు 2003న ప్రారంభమయింది. "S. కార్టర్" స్నీకర్ (జిమ్ షూ) కంపెనీ చరిత్రలోనే శరవేగంగా విక్రయించబడిన కాలిజోడుగా అవతరించింది. తర్వాత "G-యూనిట్" స్నీకర్ల సముదాయాన్ని విడుదల చేయడానికి ర్యాపర్ 50 సెంట్తో రీబాక్ ఒప్పందం కుదుర్చుకుంది. నెల్లీ మరియు మిరి బెన్-ఆరి వంటి ఆర్టిస్టులు కంపెనీ యొక్క ప్రతినిధులయ్యారు. స్కార్లెట్ జోహన్సన్తోనూ రీబాక్ ఒప్పందం కుదుర్చుకుంది. తద్వారా "Rbk లైఫ్‌స్టైల్ కలెక్షన్"గా పేర్కొనే "స్కార్లెట్ హార్ట్స్" పేరుతో ఆమె సొంత దుస్తులు మరియు కాలిజోళ్లు విడుదలయ్యాయి.